(ข้าว) ถูกเป็นผิดทายท้าวิชามาร
ราคาข้าวตกต่ำที่สุดในรอบสิบปีไม่ใช่รัฐบาลไม่มีฝีมือ แต่เป็นเพราะสื่อ นักการเมือง ร่วมกันโจมตี แถมนักการเมืองกับโรงสี ช่วยกันกดราคาข้าว สร้างกลไกราคาเทียม หวังปลุกกระแสล้มรัฐบาล?
2 พ.ย. 2559

ใบตองแห้ง
 
ราคาข้าวตกต่ำที่สุดในรอบสิบปีไม่ใช่รัฐบาลไม่มีฝีมือ แต่เป็นเพราะสื่อ นักการเมือง ร่วมกันโจมตี แถมนักการเมืองกับโรงสี ช่วยกันกดราคาข้าว สร้างกลไกราคาเทียม หวังปลุกกระแสล้มรัฐบาล?
ถ้าเชื่อตามรัฐบาล คสช. รวมทั้งพรรค ปชป. ก็คือ “อำนาจเก่า” บงการ ทำให้ชาวนาเดือดร้อน ไม่ใช่กลไกตลาด ไม่ใช่ดีมานด์ซัพพลาย ฯลฯ พูดกันไปเป็นตุเป็นตะ ราวกับประชาชนกินแกลบ
ว่าที่จริง ปัญหาราคาข้าวไม่สามารถโทษรัฐบาลแต่ผู้เดียว เพราะมีหลายปัจจัย ตั้งแต่ราคาตลาดโลกไปถึงกลไกซื้อขายเก็งกำไร แม้บางส่วนเป็นปัญหาประสิทธิภาพ แต่ถ้ารัฐบาลประกาศว่าจะช่วยเหลือ รับจำนำ พยุงราคา ฯลฯ พร้อมโอดครวญว่าไม่สามารถกำหนดราคาตลาดโลกได้ แค่นั้นก็ได้ใจ
แต่ไหงมาบิดเบนให้นักการเมืองกับโรงสีเป็นผู้ร้าย ทั้งที่รู้ดี โรงสีต้องกำหนดราคาตามผู้ส่งออก ซึ่งเห็นหน้าเห็นตากันไม่กี่ราย ส่วนใหญ่ไม่ใช่ขั้ว “อำนาจเก่า” เป็นพวกเกลียดนโยบายจำนำข้าวด้วยซ้ำไป (ชอบประกันราคา) ผู้ส่งออกไปแข่งขันราคาในตลาดโลก แล้วกำหนดราคารับซื้อล่วงหน้า โรงสีค่อยมากำหนดราคารับซื้อจากชาวนา กลไกก็เป็นเช่นนี้เสมอมา
แน่ละ หลายคนอาจบ่นว่ากลไกราคาข้าวไม่เป็นธรรม ชาวนาขายได้ราคาต่ำ คนกินซื้อข้าวถุงแพง ฯลฯ แต่นั่นคือกลไกทุกยุคสมัย เกี่ยวอะไรกับการเมืองขั้วไหน
นายกสมาคมโรงสีข้าวไทยจึงบอกว่า “อย่าทำให้พวกผมกลายเป็นพวกฝั่งตรงข้าม อย่าเอาการเมืองมาเกี่ยวข้อง” เพราะมันเหลวไหล โรงสีที่ไหนจะกล้าท้าทายรัฐทหาร
ถามหน่อยสิว่า เวลาราคายางตกต่ำ จนต้องไล่ไปขายดาวอังคาร ทำไมไม่โทษนักการเมือง เวลาราคาข้าวโพดตกต่ำ ตอนนี้กิโลละ 3 บาท ทำไมไม่โทษบริษัทยักษ์ใหญ่กดราคา ไม่ยอมรับซื้อตามกระทรวงพาณิชย์กำหนด โดยกระทรวงพาณิชย์นั่นล่ะ ยอมให้ผู้ผลิตอาหารสัตว์นำเข้าข้าวสาลีและกากข้าวโพด ทั้งที่กระทรวงเกษตรฯวาดฝัน จะให้ชาวนาลดพื้นที่ปลูกข้าวไปปลูกข้าวโพดแทน
ราคาข้าวตกต่ำ คนอาจวิจารณ์ประสิทธิภาพรัฐบาลบางเรื่อง และเรียกร้องให้ช่วยเหลือบ้าง กระนั้นก็ไม่ใช่โทษรัฐบาลเสียหมด และไม่ใช่ต้องการให้ช่วยเหลือขนาดจำนำตันละ15,000 แต่รัฐบาล คสช.กลับทำให้เป็นเรื่องการเมือง โทษผู้ร้าย จะแก้ปัญหาโดยส่งหน่วยงานความมั่นคงไปสืบหาผู้ร้าย
ระวังนะครับ จากที่คนมองว่ามีปัญหาประสิทธิภาพ จะบานปลายเป็น “ไม่รับผิดชอบ” แก้ปัญหาไม่ตกกลับโทษคนอื่น
ชาวนาส่วนใหญ่ ยกเว้นผู้นำที่ได้ตำแหน่ง (ได้ไอโฟน) มีปัญหากับนโยบายรัฐบาลอยู่แล้ว แม้รู้ดีว่าจำนำข้าว 15,000 เป็นไปไม่ได้ แต่การให้ความช่วยเหลือต่างๆ เมื่อเทียบกับรัฐบาลเลือกตั้งทุกชุด ก็ทั้งมีน้อยกว่า ไม่เข้าเป้า และไม่เข้าใจ เช่นการแจกเงินไร่ละพันไม่มีความหมายอะไร ในขณะที่ห้ามทำนาปรังกลับทำให้ไม่พอใจกันมากกว่า แล้วอย่าลืมว่า มาตรการครั้งนี้ก็ช่วยเฉพาะชาวนาที่ปลูกข้าวหอมมะลิ ขณะที่ชาวนาภาคกลางปลูกข้าวคุณภาพต่ำ ซึ่งขายข้าวได้ราคาต่ำเพราะความชื้นสูง รัฐก็ยังไม่ได้ช่วยอะไร
รัฐบาลอาจประสบความสำเร็จในการทำให้คนในเมืองที่หลงใหลได้ปลื้มเชื่อว่ามีผู้ร้ายทำให้ราคาข้าวตกต่ำ แต่ถ้าทำให้ปากท้องชาวนาดีขึ้นไม่ได้ การโยนความรับผิดชอบให้คนอื่น ก็มีแต่จะยิ่งสุมความไม่พอใจ
 